Samstarfssamningur undirritaður við Slysavarnafélagið Landsbjörg Um nokkurn tíma hafa Landsvirkjun , Landsnet og RARIK verið í viðræðum við Slysavarnafélagið Landsbjörg um samstarf á sviði þjálfunar og aðstoðar í vá og við ýmis verkefni til að tryggja eins og kostur er truflunarlausa raforkuafhendingu . Þetta er gert í ljósi þess að raforkufyrirtækin hafa mikla samfélagslega ábyrgð hvað framleiðslu og afhendingu á raforku varðar . Eins og alþjóð er kunnugt um þá hefur Slysavarnafélagið Landsbjörg og þær björgunarsveitir sem tengjast félaginu verið að eflast sem heildarsamtök með heilsteypta stefnu og sameiginleg markmið . Samtökin eru nú í mun betri stöðu til að sameina krafta allra sinna félagsmanna og þar með að takast á hendur mun stærri og flóknari verkefni . Nú hafa viðræður aðila leitt til samkomulags sem undirritað var af forstjórum orkufyrirtækjanna þriggja þ. 19. apríl sl . Í samkomulaginu felst að Slysavarnafélagið Landsbjörg skilgreini í sínum vinnuferlum aðstoð við orkufyrirtækin þegar þau óska þess við ýmis verkefni og aðstoð í vá . Einnig stendur orkufyrirtækjunum til boða , fyrir sína starfsmenn , allt það sem félagið hefur upp á að bjóða hvað þjálfun varðar eins og um eigin félagsmenn sé að ræða . Orkufyrirtækin munu taka að sér að þjálfa valda félagsmenn í að takast á við verkefni hjá orkufyrirtækjunum í vá . Fyrir þetta framlag Slysavarnafélagsins Landsbjargar styrkja orkufyrirtækin félagið um fasta upphæð á ári í þrjú ár . Orkufyrirtækin fagna þessu samkomulagi við Slysavarnafélagið Landsbjörg og telja að þau verði betur í stakk búin til að bregðast við í vá og við meiriháttar uppákomum í raforkukerfinu . Það er von orkufyrirtækjanna að þetta samkomulag eigi eftir að þróast áfram öllum aðilum til góðs . Frá undirritun samningsins . Á myndinni eru frá vinstri : Tryggvi Þór Haraldsson , rafmagnsveitustjóri , Friðrik Sophusson , forstjóri Landsvirkjunar , Þórður Guðmundsson , forstjóri Landsnets og Sigurgeir Guðmundsson , formaður Slysavarnafélagsins Landsbjargar